b'\n_START_ARTICLE_\nPapitu\n_START_SECTION_\nHist\xc3\xb2ria\n_START_PARAGRAPH_\nEl setmanari Papitu va sortir per primera vegada el 25 de novembre de 1908, data que coincideix amb l\xe2\x80\x99aniversari de l\xe2\x80\x99assalt a la redacci\xc3\xb3 del Cu-Cut!. Nom\xc3\xa9s per aquesta volunt\xc3\xa0ria coincid\xc3\xa8ncia, es veia que la tend\xc3\xa8ncia pol\xc3\xadtica de la publicaci\xc3\xb3 estava orientada m\xc3\xa9s aviat cap a l\xe2\x80\x99esquerra. Al Papitu, tamb\xc3\xa9 tenia un car\xc3\xa0cter irreverent i una certa picaresca, com es podia veure en les peces que representaven a gent de l\xe2\x80\x99esgl\xc3\xa9sia, que era tractada amb una manca total de respecte. Aquest era el Papitu dels primers temps, el del Feliu Elias i el seu equip. Elias fou processat per fer unes caricatures. Se li aplic\xc3\xa0 la llei de jurisdiccions i hagu\xc3\xa9 d\'exiliar-se a Fran\xc3\xa7a. Llavors la direcci\xc3\xb3 pass\xc3\xa0 a mans de l\'escriptor i fil\xc3\xb2sof Francesc Pujols._NEWLINE_Amb l\xe2\x80\x99arribada de Francesc Pujols, la revista anir\xc3\xa0 perdent el seu caire pol\xc3\xadtic i irreverent, encara que seguia tenint col\xc2\xb7laboradors de gran renom com a l\xe2\x80\x99\xc3\xa8poca de Feliu Elias._NEWLINE_Passada aquesta segona \xc3\xa8poca, i superada la moderaci\xc3\xb3 imposada per la dictadura de Primo de Rivera, el setmanari perd molta qualitat i entra dintre del terreny de la pornografia. Una pornografia m\xc3\xa9s de simbolisme i d\xe2\x80\x99intenci\xc3\xb3 que no pas d\xe2\x80\x99imatge. Les paraules i imatges considerades de mal gust eren substitu\xc3\xafdes per frases de doble intenci\xc3\xb3 i per altres simbolismes que podien tenir un significat completament banal, per\xc3\xb2 que adquirien un sentit cr\xc3\xadtic pel sol fet de ser publicades al setmanari._NEWLINE_Aquesta tercera etapa durar\xc3\xa0 fins a quasi el final. Els \xc3\xbaltims 18 n\xc3\xbameros, publicats durant la guerra civil, i sota la direcci\xc3\xb3 del Sindicat de Dibuixants Professionals, perden qualsevol caire que havien tingut i \xc3\xbanicament en conserven el pol\xc3\xadtic.\n_START_SECTION_\n\xc3\x88xit\n_START_PARAGRAPH_\nEl Papitu de Feliu Elias va assolir un \xc3\xa8xit intel\xc2\xb7lectual que no va tenir una traducci\xc3\xb3 en ingressos econ\xc3\xb2mics. Francesc Pujols, que tenia ganes d\xe2\x80\x99escandalitzar i de sorprendre, va decidir donar-li una orientaci\xc3\xb3 nova que va coincidir plenament amb el de gran part del p\xc3\xbablic. L\xe2\x80\x99\xc3\xa8xit del setmanari nom\xc3\xa9s pot ser explicat, segons Pujols, pel sentit er\xc3\xb2tic de l\xe2\x80\x99\xc3\xa0nima mediterr\xc3\xa0nia. Ho fonamentava pel gran nombre de contes i acudits provocatius que enviaven a la redacci\xc3\xb3 els lectors del setmanari. A l\xe2\x80\x99apartat de \xe2\x80\x9cCorrespond\xc3\xa8ncia\xe2\x80\x9d es donava resposta a tots aquests escrits i dibuixos que els lectors enviaven a la redacci\xc3\xb3. Aquesta resposta, sempre amb un to ir\xc3\xb2nic \xc3\xa9s considerada com una altra de les bases de l\xe2\x80\x99\xc3\xa8xit de la publicaci\xc3\xb3._NEWLINE_Papitu no entrava en la major part de les llars, per\xc3\xb2 no per aix\xc3\xb2 la seva difusi\xc3\xb3 era menor. En la primera \xc3\xa8poca, amb col\xc2\xb7laboracions liter\xc3\xa0ries de gran qualitat, s\xe2\x80\x99arribava fins als 5.000 exemplars venuts. A partir de la segona \xc3\xa8poca, el seu tiratge augmentar fins als 40.000, i va sobrepassar aquesta xifra a la d\xc3\xa8cada dels anys 20, moment culminant de la publicaci\xc3\xb3.\n_START_SECTION_\nFormat i preu\n_START_PARAGRAPH_\nEl setmanari Papitu sempre va tenir el mateix format i aparen\xc3\xa7a: setze p\xc3\xa0gines a tres columnes, profundament il\xc2\xb7lustrades amb dibuixos del format 280x220 mm. En la majoria d\xe2\x80\x99ocasions era impr\xc3\xa8s a una sola tinta sobre paper blanc. Arribats els anys 30, el tiratge pass\xc3\xa0 a fer-se en dos colors, negre i vermell, conservant el format original._NEWLINE_El seu preu original era de 15 c\xc3\xa8ntims, i en va arribar a valdre 25 en els \xc3\xbaltims anys.\n_START_SECTION_\nEscriptors i dibuixants\n_START_PARAGRAPH_\nAl primer n\xc3\xbamero va reunir les firmes de L\xc3\xb3pez Pic\xc3\xb3, Pompeu Gener, Manuel Revent\xc3\xb3s, Josep Carner i \xe2\x80\x9cXenius\xe2\x80\x9d, per\xc3\xb2 abandonaren r\xc3\xa0pidament la publicaci\xc3\xb3 sent substitu\xc3\xafts per altres escriptors no menys notables com M\xc3\xa0rius Aguilar, Nogueras, D\xc3\xaddac Ruiz o Rafael Moragues._NEWLINE_Amb ells tamb\xc3\xa9 escrigueren Alexandre Soler i Rovirosa, Montero, Camps Margarit, Leonart, Vives Pastor i Jaume Brossa. Despr\xc3\xa9s van arribar Alfons Maseras, Prat Gaballi, Casas Vila, Tubau, Alfons Roure, Ferran Canyameres, Lluis Capdevila, Fontdevila, Almerich i Josep Maria Planas. _NEWLINE_Entre els seus dibuixants destacaren, a m\xc3\xa9s d\xe2\x80\x99"Apa", Isidre Nonell, Ramon Casas, Xavier Nogu\xc3\xa9s "Babel", Manuel Humbert, Pere Torn\xc3\xa9-Esquius, Ismael Smith, Juan Gris, Francesc Labarta, Pau Gargallo, Joan Colom "Adam", Pascual Capuz, Ram\xc3\xadrez, Marian Pidelaserra "Pius", Iosif Isern, Joan Vila, Josep Maria Junoy o Josep Aragay, entre d\'altres._NEWLINE_M\xc3\xa9s endavant se\'ls van unir Jou, Xavier G\xc3\xbcell, Rom\xc3\xa0 Bonet "Bon", Jaume Passarell, Antoni Ferrer, Rull, Lluis Elias "Anem", Max, Samuel, Abel, Pitus, Prat, Eduard Serra, Pierres, P\xc3\xa9rez del Muro, Valent\xc3\xad Castanys, Roqueta, Ricard Opisso, Benigani, Bosch, Bernard, Tusell, Garrido, Melcior Niub\xc3\xb3 (Niv-Bo, Niub\xc3\xb3, Niv, Niu), Cabrero Arnal, Arturo Moreno, Munta\xc3\xb1ola, T\xc3\xadsner i molts d\'altres.\n_START_SECTION_\nEstudis i publicacions sobre la revista\n_START_PARAGRAPH_\nHi ha diversos llibres que parlen de la hist\xc3\xb2ria i dels dibuixos de la revista. Joan Perucho va fer un recull d\'imatges en un llibre publicat l\'any 1968, amb pr\xc3\xb2leg de Sebasti\xc3\xa0 Gasch, i el public\xc3\xa0 l\'editorial Taber en gran format i tapa dura. A aquest volum, el van seguir altres dedicats monogr\xc3\xa0ficament als dibuixants de la revista: Lata (1969), Jacob (1970), Humbert (1970), Apa (1970), Nonell (1970), i el titulat Tres dibujantes (1970) que aplegava dibuixos de Mompou, Pidelaserra i Junoy, conformant la col\xc2\xb7lecci\xc3\xb3 "Grandes dibujantes"._NEWLINE_El 1968 Llu\xc3\xads Sol\xc3\xa0 va publicar un estudi sobre la revista, a la col\xc2\xb7lecci\xc3\xb3 "Quaderns de cultura" de Bruguera. El mateix llibre es reeditaria, aplegat amb altres estudis de revistes del mateix autor amb el t\xc3\xadtol Un segle d\'humor catal\xc3\xa0 (1973). Posteriorment, l\'any 1977 s\'editarien en format facs\xc3\xadmil els n\xc3\xbameros de l\'1 al 109, dins la col\xc2\xb7lecci\xc3\xb3 Ready Mades de Leteradura. _NEWLINE_Llu\xc3\xads Sol\xc3\xa0 reincidiria amb el tema publicant un altre estudi l\'any 2008 amb l\'editorial Dux, amb el t\xc3\xadtol Papitu (1908-1937) i les publicacions eroticopsical\xc3\xadptiques del seu temps._NEWLINE_L\'any 2014 va apar\xc3\xa8ixer un nou volum \xe2\x80\x93un llibre de luxe dins la col\xc2\xb7lecci\xc3\xb3 \'Pinzells sat\xc3\xadrics, que tamb\xc3\xa9 ha recuperat revistes com Cu-cut! o L\'Esquella de la Torratxa, amb m\xc3\xa9s de 300 p\xc3\xa0gines amb reproduccions a color\xe2\x80\x93 coordinat per Jaume Capdevila: Papitu (1908-1937) S\xc3\xa0tira, erotisme i transgressi\xc3\xb3, amb pr\xc3\xb2leg de Josep Maria Cadena i a banda del text principal de Capdevila, col\xc2\xb7laboracions de Jordi Farr\xc3\xa9, Albert Rossich, Jordi Riera Pujal, Llu\xc3\xads Sol\xc3\xa0, Joan Manuel Soldevilla, Maria Dasca, Jaume Collell, Sebasti\xc3\xa0 Roig, i Jordi Clap\xc3\xa9s que analitzen diversos aspectes de la revista: aproximacions biogr\xc3\xa0fiques d\'Apa i Pujols, la vida boh\xc3\xa8mia del Paral\xc2\xb7lel, el Papitu m\xc3\xa9s er\xc3\xb2tic, el Papitu durant la guerra, o el singular doble sentit del llenguatge papitesc, entre d\'altres. Capdevila tamb\xc3\xa9 ha rescatat els textos sat\xc3\xadrics de Francesc Pujols publicats a Papitu sota el pseud\xc3\xb2nim "Arpol", en un llibre publicat l\'any 2015, titulat Arp\xc3\xb2liques._NEWLINE_A banda d\'aquests volums monogr\xc3\xa0fics, altres autors han dedicat a Papitu importants parts de la seva obra. \xc3\x89s el cas de Josep Pla (Tres biografies. Maragall,Pijoan, Pujols., Homenots. Primera s\xc3\xa8rie., Homenots. Tercera s\xc3\xa8rie.), Francesc Pujols (Francesc Pujols vist per ell mateix), Rafael Moragas (50 a\xc3\xb1os de Barcelona), Sempronio (Quan Barcelona portava barret\xc2\xa0), o Josep Maria Cadena (El Papitu de la primera \xc3\xa9poca)'